Sverre Brodahl

Sverre Brodahl (26. tammikuuta 1909 Modum – 2. marraskuuta 1998 Hønefoss) oli norjalainen hiihtäjä ja yhdistetyn kilpailija. Hänen uransa huippuajat ajoittuivat 1930-luvulle.

Vuoden 1935 MM-hiihdoissa Vysoké Tatryssa Tšekkoslovakiassa Brodahl hiihti avausosuuden Norjan hopealle sijoittuneessa viestijoukkueessa. Vuotta myöhemmin Garmisch-Partenkirchenin olympialaisissa hän saavutti jälleen viestihopeaa ja sijoittui pronssille yhdistetyn kilpailussa. Vuonna 1937 hän voitti Holmenkollenin yhdistetyn kilpailun.

Seuratasolla Brodahl edusti hønefossilaista IL Fossekallenia. Hän perusti yhdessä Ivar Almen kanssa Alme & Brodahl -suksitehtaan, jonka suksilla Hallgeir Brenden voitti 1950-luvulla kaksi olympiakultaa. Hänen veljensä Trygve Brodahl oli myös hiihdon arvokisamitalisti.

Lähteet

Viitteet

Aiheesta muualla 

Norjalaiset maastohiihtäjät
Norjalaiset yhdistetyn hiihtäjät
Norjalaiset olympiamitalistit
Vuonna 1909 syntyneet
Vuonna 1998 kuolleet